C 214/130
MT
Il-Ġurnal Uffiċjali tal-Unjoni Ewropea
16.6.2023
Il-Ħamis 19 ta’ Jannar 2023
52.
Jilqa' l-enfasi tal-BEI fuq l-istrateġija tad-diġitalizzazzjoni u l-ġestjoni tar-riskju għas-sigurtà tal-informazzjoni u ċ-ċibersigurtà u l-adozzjoni, f'Mejju 2021, tal-Istrateġija tal-Grupp tal-BEI dwar l-Ambizzjoni Diġitali (ICT); ifakkar li l-attakki ċibernetiċi jistgħu jirriżultaw f'riskji operazzjonali, reputazzjonali u legali; jistenna li l-BEI jadotta pjan ta' azzjoni li jinkludi kemm id-difiża kontra l-attakki ċibernetiċi kif ukoll l-irkupru minnhom, b'riżultati tanġibbli speċifiċi u indikaturi ċari, u jippromwovi kultura ta' ċibersigurtà b'saħħitha fost l-impjegati;
53.
Jinnota li l-BEI, il-Kummissjoni u l-QEA ġeddew il-Ftehim Tripartitiku fil-11 ta' Novembru 2021; jiddispjaċih għall-fatt li l-ftehim rivedut ma joffrix is-soluzzjoni estensiva li talab il-Parlament; jilqa', madankollu, il-fatt li l-ftehim il-ġdid jippermetti aċċess akbar għad-dokumenti awditjati tal-BEI u titjib fis-simplifikazzjoni tagħhom; itenni li l-QEA mistennija jkollha aċċess sħiħ għall-informazzjoni kollha relatata mal-operazzjonijiet tal-BEI maħsuba esklużivament għall-impli­ mentazzjoni tal-politiki tal-UE;
54.
Jinnota li fl-2021 il-mekkaniżmu tal-ilmenti tal-BEI rreġistra 64 każ ġdid (meta mqabbel ma' 77 fl-2020), ipproċessa 107 każijiet (meta mqabbel ma' 137 fl-2020) u għalaq 64 każ (meta mqabbel ma' 94 fl-2020); iħeġġeġ lill-BEI jimmonitorja r-rakkomandazzjonijiet dwar il-mekkaniżmu tal-ilmenti u jagħmel sforzi intensivi biex jilħaq lill-partijiet ikkonċernati biex joffri eventi mfassla apposta;
55.
Jistieden lill-BEI jiżgura li l-mekkaniżmu tal-ilmenti jkun aċċessibbli, effettiv u indipendenti sabiex jidentifika u jirrimedja kwalunkwe ksur tad-drittijiet tal-bniedem fil-proġetti relatati mal-BEI;
56.
Jinsab konxju li t-Taqsima tal-Investigazzjonijiet tal-Ispettorat Ġenerali (IG/IN) hija dipartiment intern li jiftaħ inkjesti dwar it-tipi ta' mġiba ħażina definiti fil-Politika Kontra l-Frodi sabiex jipprovdi lill-Grupp tal-BEI l-fatti u r-rakkomandaz­ zjonijiet rilevanti biex jiffurmaw il-bażi tal-proċess deċiżjonali tal-BEI;
57.
Jinnota li l-isfidi maħluqa mill-pandemija tal-COVID-19 kellhom impatt, għat-tieni sena konsekuttiva, fuq it-taqsima kompetenti tal-Ispettorat Ġenerali fit-twettiq tal-attivitajiet tagħha, u dan wassal biex irċeviet inqas allegazzjonijiet (174 fl-2021 u 183 fl-2020), wettqet inqas missjonijiet investigattivi (5 fl-2021 u 10 fl-2020) u ħarġet inqas rakkomandazzjonijiet u opinjonijiet (45 fl-2021 u 52 fl-2020, meta mqabbla ma' numru akbar ta' każijiet ikkompletati, i.e.
204 fl-2021 u 195 fl-2020);
58.
Josserva li l-għadd ta' każijiet fejn l-allegazzjonijiet ġew issostanzjati b'segwitu għal investigazzjoni naqas drastikament fl-2021 (ġew issostanzjati 17-il każ minn 67 investigazzjoni miftuħa fl-2021 u 37 każ issostanzjat minn 91 investigazzjoni miftuħa fl-2020, jiġifieri tnaqqis minn 41 % għal 25 %);
59.
Jilqa' l-iffirmar, fid-29 ta' Ottubru 2021, tal-arranġament ta' ħidma bejn il-BEI u l-Aġenzija tal-Unjoni Ewropea għall-Kooperazzjoni fl-Infurzar tal-Liġi (EUROPOL), li għandu jwitti t-triq għal prevenzjoni u detezzjoni aktar effettivi tar-riskji marbuta mal-finanzjament tal-Grupp tal-BEI;
60.
Jilqa' l-istabbiliment ta' sistema ġdida biex jingħata segwitu għal u jsir rapportar dwar ir-rakkomandazzjonijiet u l-opinjonijiet; jitlob lill-IG/IN tal-BEI tirrapporta lill-Parlament f'aktar dettall dwar l-eżitu tal-investigazzjonijiet tagħha; jitlob li r-rapport annwali tal-IG/IN tal-BEI jkopri l-impatti finanzjarji tal-każijiet li jinvestiga, u jmur lil hinn mis-sempliċi narrattiva tal-istudji tal-każijiet, sabiex jipprovdi għarfien siewi għall-valutazzjoni tal-protezzjoni tal-interessi finanzjarji, inkluża l-evalwazzjoni tal-BEI dwar ir-riskji finanzjarji, operazzjonali u reputazzjonali meta jiddeċiedi dwar jekk investigazzjoni għal dak il-għan hijiex xierqa;
61.
Japprezza l-ħidma kontinwa tal-Unità ta' Analiżi Proattiva tal-Integrità u jinkoraġġixxi kooperazzjoni msaħħa bejn il-kapaċitajiet ta' esklużjoni u skwalifika tal-BEI, is-Sistema ta' Identifikazzjoni Bikrija u ta' Esklużjoni tal-Kummissjoni u atturi rilevanti oħra (bħall-bażi tad-data tas-Sistema ta' Ġestjoni tal-Irregolaritajiet tal-Uffiċċju Ewropew ta' Kontra l-Frodi (OLAF) u l-għodda għall-kejl tar-riskju ARACHNE) sabiex issaħħu l-attivitajiet ta' prevenzjoni u identifikazzjoni tal-frodi li huma essenzjali għas-salvagwardja tal-interessi finanzjarji tal-Unjoni;
62.
Ifakkar lill-BEI li n-natura doppja tiegħu (istituzzjoni finanzjarja u korp tal-UE) tagħmel l-allinjament tiegħu mad-dritt tal-UE saħansitra aktar rilevanti, u li l-governanza, il-proċessi u l-mekkaniżmi xierqa għandhom jitfasslu u jiġu implimentati u osservati b'mod konsistenti f'konformità mal-istandards u l-kriterji tal-Unjoni u jiġu integrati sew ma' dawk segwiti minn servizzi oħra tal-Unjoni li l-BEI jinteraġixxi magħhom bi frekwenza;